Informácia o priebehu a výsledkoch pracovnej návštevy Jána Kubiša ministra zahraničných vecí Slovenskej republiky vo Francúzskej republike 
dňa 16. októbra 2006

	Dňa 16. októbra 2006 navštívil minister zahraničných vecí SR Ján Kubiš Francúzsku republiku (FR), kde sa stretol s  ministrom zahraničných vecí Philippe Douste-Blazym, ministerkou pre európske záležitosti Catherine Colonnou a s diplomatickým poradcom prezidenta FR M. Gourdault-Montagnom. Minister Kubiš sa stretol taktiež s bývalým ministrom zahraničných vecí a poradcom prezidentského kandidáta N. Sarkozyho Michelom Barnierom a so zvláštnym vyslancom EÚ pre Strednú Áziu P. Morelom. 

Obsah rokovaní 

Bilaterálna spolupráca - francúzska i slovenská strana vyjadrili spokojnosť s vynikajúcou úrovňou  bilaterálnych vzťahov. Okrem rastúcich obchodno-ekonomických vzťahov ocenili aktívnu vojenskú spoluprácu a rozvoj kultúrno-vedeckej spolupráce osobitne s dôrazom na rozširovanie výučby oboch jazykov ako sprievodnej pridanej hodnoty uskutočnených investičných projektov (PSA Peugeot-Citroen). Slovenská strana vyjadrila vieru v ďalší prílev francúzskych investícií do SR. FR je otvorená takýmto investíciám. V rámci roka európskych kultúr (2008) vo FR v kontexte francúzskeho predsedníctva v EÚ bude mať podľa vyjadrenia francúzskych predstaviteľov Slovensko priestor na dôležitú prezentáciu svojej kultúry. 
Obe strany vyjadrili silný záujem o posilnenie bilaterálnej spolupráce v energetickej oblasti, ktorá je podložená i existujúcou spoluprácou FR a SR v nukleárnej oblasti a pozitívnym prístupom oboch krajín k využívaniu tohto typu energie. Minister Douste-Blazy sa vyslovil  za pragmatický dialóg s Ruskom v energetickej oblasti a pripomenul jej silné miesto v novej rámcovej dohode o partnerstve a spolupráci medzi EÚ a Ruskom. Spomenul aktívnu francúzsko-nemeckú spoluprácu v energetických otázkach, vrátane využívania bioenergie. Ministri ZV SR a FR sa zhodli v otázke významu ďalšieho rozvoja využívania nukleárnej energie.    
Francúzska strana veľmi ocenila menovanie J. Kubiša na post ministra ZV a zároveň prijala s uspokojením ministrove uistenia o jednoznačnom rešpektovaní európskych princípov, kontinuite európskej a euroatlantickej orientácie a záujem o pokračovanie v európskej integrácii tejto vlády ako celku. Vláda SR má záujem o posilnenie kontaktov s Ruskou federáciou a s ďalšími krajinami smerom na Východ s dôrazom na posilnenie ekonomickej spolupráce. Minister J. Kubiš priblížil partnerom zámery vlády v menšinovej politike a uistil o jej záujme budovať dobré susedské vzťahy s Maďarskou republikou na báze dialógu vlád a vzájomného rešpektu oboch krajín.     
	Poradca prezidenta M. Gourdault-Montagne potvrdil nárast intenzity bilaterálnych vzťahov, kvality politického dialógu a s tým vzrastajúce pozitívne vnímanie Slovenska vo Francúzsku. Prispela k tomu vo veľkej miere aj slovenská diplomacia a aktivita SR v BR OSN. Dôveryhodnosť SR ako partnera narastá.
Minister ZV FR P. Douste-Blazy a ministerka pre európske záležitosti C. Colonna vo veľmi pozitívnom duchu pripomenuli svoju poslednú spoločnú návštevu SR v októbri 2005. Minister J. Kubiš vyjadril záujem o ich opätovnú návštevu SR. Zopakoval pozvanie pre francúzskeho prezidenta a premiéra na návštevu SR. Tlmočil záujem premiéra R. Fica o návštevu FR. Vyjadril záujem o ďalšie posilňovanie konzultácií a spolupráce oboch krajín na úrovni expertov MZV.  M. Gourdault-Montagne konštatoval, že FR si uvedomuje absenciu návštevy hlavy štátu na Slovensku, zvažujú sa rôzne modality ešte pred koncom mandátu. Predseda vlády SR je v Paríži vítaný, je to otázka určenia termínu v najbližších mesiacoch.      
V medzinárodno-politických otázkach, ktoré dominovali v rozhovoroch s ministrom ZV FR P. Douste-Blazym a veľvyslancom M. Gourdault-Montagnom obe strany osobitne ocenili spoluprácu oboch krajín v rámci BR OSN s obojstranným záujmom o jej pokračovanie. Francúzska strana pozitívne hodnotila členstvo SR v BR OSN a kvalitu spolupráce našich SM v New Yorku. Vyzdvihla slovenský prínos v problematike Západného Balkánu. Minister   P. Douste-Blazy spomenul kľúčovú úlohu M. Lajčáka v čiernohorskom referende o nezávislosti. 
V otázke Kosova sa o.i. diskutoval variant tzv. limitovanej nezávislosti s garanciami pre srbskú komunitu a s medzinárodnou vojenskou prítomnosťou, na ktorej FR plánuje participovať. Minister J. Kubiš informoval, že otázka Kosova patrí k prioritám SR v BR. Varoval pred urýchľovaním riešenia štatútu Kosova pred tým, než bude špecifikovaný obsah limitovanej suverenity a než budú dané garancie kosovským Srbom. Aj keď o otázke Kosova rozhodne BR OSN, celá váha jej aplikácie bude na EÚ.          
	V iránskej otázke francúzski partneri uviedli, že Irán neodpovedá na ponuky medzinárodného spoločenstva, získava čas a pred našimi očami vyrába jadrovú zbraň. Otázku je potrebné riešiť v BR OSN. Opatrenia musia byť proporčné, progresívne a reverzibilné, t.j. cesta dialógu musí byť stále otvorená. Sankcie sa musia týkať širokého nukleárneho spektra použiteľného pre rakety. Ak sa Irán nepodvolí požiadavkám, stratí právo i na civilné využitie jadrovej energie.
Minister J. Kubiš sa vyslovil za pevný signál Iránu zo strany BR, tak ako sa dal voči Severnej Kórei. Diskutovalo sa rozširovanie vplyvu Iránu v celej oblasti BV s dopadom na hľadanie dlhodobých riešení pre konflikty na Blízkom východe – Libanon, Irak, Palestína. Minister sa vyslovil za nadviazanie určitého kontaktu so Sýriou. Proces vyšetrovania vraždy bývalého premiéra Haririho je treba dokončiť. Kontakty so Sýriou môžu prispieť k riešeniu otázky Libanonu a Palestíny. EÚ musí viesť proaktívnu politiku na Blízkom východe.
Minister P. Douste-Blazy pripomenul spoločnú iniciatívu brazílskeho a francúzskeho prezidenta v oblasti rozvojovej politiky – medzinárodná daň z leteckých cestovných lístkov, ktorej výnos je prostredníctvom pokladne UNITAID určený na nákup liekov pre rozvojové krajiny. Okrem FR túto iniciatívu už podporili napr. Veľká Británia, Španielsko, Taliansko, Čile, Nórsko, Južná Kórea. Minister J. Kubiš vzal na vedomie význam, ktorý FR pripisuje tejto otázke a prisľúbil jej venovať pozornosť.  
Európskym témam bol venovaný prioritný priestor. Ťažiskové boli v rámci stretnutia s ministerkou pre európske záležitosti C. Colonna. Francúzska strana ocenila pripravovaný vstup Bulharska a Rumunska do EÚ k 1.1.2007, v rámci ktorého ale budú obe krajiny naďalej sledované v napĺňaní pretrvávajúcich nedostatkov. FR pozitívne hodnotí pokračovanie negociácií s Chorvátskom, ktoré bude poslednou krajinou vstupujúcou do EÚ, na ktorú sa nebude vzťahovať povinnosť uskutočniť vo FR ratifikačné referendum. 
FR potvrdzuje európsku perspektívu krajín Západného Balkánu, ktorá je pákou k zmenám. Zdôrazňuje nevyhnutnosť plnej spolupráce s Medzinárodným trestným tribunálom (ICTY) podľa príkladu Chorvátska (generál Gotovina), čo je potrebné Srbsku pripomínať. Štáty Západného Balkánu musia podľa FR pokračovať v reformnom procese. FR má tak ako aj SR historicky vynikajúce vzťahy so Srbskom, ale v otázke spolupráce musíme byť nároční, pretože sú v hre európske hodnoty. Pokračovanie v SAA so Srbskom závisí od spolupráce pri vydaní Mladiča a Karadžiča do Haagu. FR odmieta akékoľvek spájanie otázky európskej perspektívy Srbska s budúcnosťou Kosova.                   
Minister J. Kubiš pripomenul prioritný záujem zahraničnej politiky SR o región Západného Balkánu, jeho stabilizáciu a európsku perspektívu. Konštatoval, že pozície SR a FR k regiónu sú veľmi blízke a pocity rovnaké. SR podporuje prijatie Chorvátska do EÚ a bude vystupovať, aby sa uskutočnilo tak skoro, ako Chorvátsko ukončí prístupové rokovania. SR súhlasí s požiadavkou na vydanie Mladiča a Karadžiča do Haagu. SR zároveň zdôrazňuje potrebu pozitívnych signálov zo strany EÚ voči Srbsku v záujme podpory budovania demokracie. Konkrétnym prínosom by bolo uľahčenie vízového režimu EÚ voči mladým ľudom a študentom, čo by malo pozitívny vplyv aj na ovplyvňovanie verejnej mienky. Francúzski partneri prijali návrh vízových uľahčení voči srbským mladým ľudom pozitívne ako predmet povzbudenia v reformných procesoch.     
Hmatateľné signály i keď vzdialenej európskej perspektívy by minister J. Kubiš uvítal aj voči Ukrajine a Moldavsku, čo ale FR nepodporuje. FR vyjadruje znepokojenie nad stagnáciou reformného úsilia Turecka v kontexte negociačného procesu s EÚ. Verejná mienka v Turecku je čím ďalej menej proeurópska. Obaja francúzski ministri  informovali o kritickej pozícii vlády voči aktuálnemu návrhu zákona o penalizácii popierania arménskej genocídy, ktorý vo francúzskom parlamente predložila opozičná Socialistická strana a ktorý NZ schválilo. Minister J. Kubiš ocenil postoj vlády FR k návrhu zákona, keďže úlohou EÚ nie je komplikovať politické procesy v TR, ale napomáhanie riešeniu existujúcich problémov. 
V otázke uznania Cypru a plnenia Ankarského protokolu FR i SR oceňujú aktuálne návrhy fínskeho predsedníctva EÚ a dúfajú, že ich TR bude akceptovať. Podľa ministra Jána Kubiša fínske návrhy ukazujú záujem EÚ o TR a zároveň nemenia principiálny postoj EÚ k otázke Cypru. Ministerka C. Colonna uviedla, že v prípade nedostatočného gesta zo strany TR bude potrebné už v záujme samotnej kredibility EÚ prijať voči TR opatrenia. Nejde ale o prerušenie negociácií, pretože tie umožňujú vplývať na pozitívne zmeny v TR.      
Ministerka C. Colonna považuje rozširovanie EÚ za pozitívnu vec, ale netreba predstierať, že nezanecháva následky. Následky rozširovania napr. v oblasti politík a inštitúcií sú normálnym faktom. Všeobecné uvedomenie si tejto skutočnosti v EÚ existuje. Absorbčná kapacita nie je pre FR zámienkou na zastavenie rozširovania EÚ. FR vždy rozširovanie podporovala. Dnes je ale potrebná istá konsolidácia EÚ, lebo rozširovanie bude pokračovať, viď Chorvátsko a ďalšie krajiny Balkánu.                         
	Minister J. Kubiš informoval o plánovanom otvorení pracovného trhu pracovníkom z Bulharska a Rumunska. Poďakoval francúzskej strane za čiastočné uvoľnenie obmedzení zamestnávania pracovníkov zo SR a ďalších nových ČK a vyjadril vieru v pokračovanie tohto trendu s cieľom plného sprístupnenia pracovného trhu.  
	Obe strany konštatovali nevyhnutnosť inštitucionálnych zmien EÚ v záujme efektívneho fungovania rozšírenej EÚ. Minister J. Kubiš potvrdil principiálnu podporu návrhu Ústavnej zmluvy a pokračovaniu ratifikačného procesu, keďže ju SR ratifikovala. Zároveň informoval o pragmatizme slovenskej pozície v záujme potrebnej reformy a hľadania riešení inštitucionálnej otázky. Upozornil, že otváranie ÚZ predstavuje hrozbu renegociácie dohodnutých vecí zo strany viacerých krajín.         
Minister P. Douste-Blazy vyjadril názor, že okrem odmietnutia ÚZ vo FR a Holandsku treba brať do úvahy i tie ČK, ktoré neplánujú vôbec predložiť text k ratifikácii, napr. Veľká Británia, Poľsko, otázna je Česká republika.  Ministerka C. Colonna sa odvolala na závery ER z júna 2006, ktoré predpokladajú nájdenie riešenia otázky počas 4 predsedníctiev v EÚ – Nemecko, Portugalsko, Slovinsko, Francúzsko. Každá ČK by si mala urobiť zoznam priorít, ako napr. vytvorenie postu ministra ZV, stále predsedníctvo, zloženie Európskej komisie. Inštitucionálna reforma musí zabezpečiť zlepšenie prijímania rozhodnutí v EÚ, pretože pri súčasnom počte 25, resp. 27, ČK je to už z čisto matematického hľadiska obtiažne. Problém rozhodovacieho mechanizmu sa týka i Európskej komisie, ktorá už nefunguje na princípe kolégia. 25 komisárov je príliš veľa. Európska komisia nesmie byť reprezentatívnym orgánom ČK, ale úzkym kolégiom s vedúcou úlohou v návrhoch. Existujú oblasti, kde je možné dosiahnuť pokrok k efektívnosti rozhodovania i bez ÚZ, napríklad SZBP, v ktorej dualita Európskej komisie a Rady nie je šťastná. Dnes je potrebné pragmaticky hľadať konsenzus ČK. Bude dobré, ak sa podarí uskutočniť reformu inštitúcií pred voľbami do Európskeho parlamentu v r. 2009.     
Slovenský minister otvoril tému vstupu SR a ostatných nových ČK do Schengenu a eurozóny. Na základe uskutočnených hodnotiacich misií v SR informoval o pripravenosti SR na vstup do schengenského priestoru v r. 2007. Otázka Schengenu musí byť posudzovaná v technickej rovine, je treba sa vyhnúť jej politizácii. V otázke prílevu ilegálnych imigrantov je potrebná solidarita ČK. Tlmočil znepokojenie SR z možného odkladu rozšírenia Schengenu na nové ČK z dôvodu zaostávania prípravy SIS II. Takýto odklad by bol ťažko zdôvodniteľný občanom SR, ktorí citlivo vnímajú obmedzenie jednej zo základných slobôd EÚ – voľný pohyb. 
Francúzska strana vyjadrila porozumenie pre význam, ktorý SR pripisuje svojmu skorému vstupu do Schengenu. Minister P. Douste-Blazy pripomenul citlivosť imigračnej otázky a bezpečnosti schengenského priestoru pre FR osobitne v kontexte budúcich prezidentských volieb (jar 2007). Kriticky sa vyjadril k masívnym naturalizáciám ilegálnych imigrantov v Španielsku a Taliansku. Francúzski ministri poukázali na aktuálne rokovania v Bruseli na preklenutie technicko-právneho problému a vyjadrili vieru, že sa problém Schengenu vyrieši v Rade v decembri t.r.                  
	K otázke vstupu SR do eurozóny minister J. Kubiš informoval o záujme vlády SR dodržať predpokladaný termín r. 2009. Uviedol, že SR nespochybňuje dané maastrichtské kritériá na vstup, ale aj v kontexte nedávneho odmietnutia vstupu Litvy má záujem o diskusiu k inflačnému kritériu. Poukázal na to, že vysoký ekonomický rast sprevádza i vyššia inflácia. 
Minister J. Kubiš pripomenul slovenskú kandidatúru na umiestnenie sídla Európskeho inštitútu pre rodovú rovnosť a požiadal o podporu FR. Ministerka C. Colonna uviedla, že FR podporuje projekt inštitútu, ale zatiaľ sa nezaoberala konkrétnou podporou kandidatúr na jej umiestnenie. 
Minister J. Kubiš informoval o aktuálnom predsedníctve SR vo V-4, ktorej formát chce SR naďalej využívať aj na koordináciu európskych pozícií.     
Stretnutie s bývalým ministrom ZV M. Barnierom sa uskutočnilo predovšetkým s ohľadom na jeho postavenie na mieste politického poradcu pre európske otázky najsilnejšieho  kandidáta   vládnej  strany  UMP  na  prezidenta  FR v budúcoročných voľbách  
N. Sarkozyho. M. Barnier požiadal o podporu ministra J. Kubiša pre projekt európskej civilnej ochrany v Rade. Priblížil situáciu vo FR pred budúcoročnými prezidentskými a parlamentnými voľbami. N. Sarkozyho zhodnotil ako silného kandidáta. Európske prejavy uskutočnil s dostatočným predstihom pred voľbami, aby následky francúzskeho referenda k ÚZ nezaťažili kampaň.  M. Barnier upozornil na veľkú citlivosť otázky rozširovania vo FR. Nová zmluva musí byť blízka pôvodnému textu, musí byť zostavená z jeho elementov aj s ohľadom na krajiny, ktoré ÚZ už ratifikovali. Minister J. Kubiš pozval M. Barniera na návštevu SR.                                          
	Nový vyslanec EÚ pre Strednú Áziu P. Morel veľmi ocenil opätovnú možnosť stretnutia s ministrom J. Kubišom, jeho predchodcom na tomto poste.  Hlavnou otázkou konzultácie bol postup EÚ voči Uzbekistanu a modifikácia sankcií. Dňa 8. alebo 9.11. by sa mala uskutočniť kooperačná Rada, ktorej predmetom by boli ľudské práva, ale nie otázka Andijanu. Dňa 13.-14. novembra sa koná Rada ministrov ZV, na ktorej by malo dôjsť k diskusii o sankciách (cestovné obmedzenia, vojenské dodávky a pod.) Následne by sa malo konať zasadanie pracovnej skupiny k Andijanu. Poukázal na potrebu komunikácie s Uzbekistanom zo strany SR, Českej republiky, Poľska, Maďarska, či pobaltských krajín.                            

Záver

Minister Kubiš využil stretnutia s partnermi na konzultácie k širokej škále medzinárodných otázok, vrátane vývoja situácie na Západnom Balkáne, v Iraku, Libanone, v otázke jadrového programu Iránu a nedávno prijatej rezolúcie BR OSN voči KĽDR. Partneri si vymenili názory na inštitucionálnu reformu EÚ, vrátane prebiehajúcej diskusie o budúcnosti Ústavnej zmluvy. Slovenská strana zdôraznila potrebu udržania dynamiky rozširovania EÚ, vrátane poskytnutia hmatateľných perspektív pre ďalšie rozširovanie o ašpirantské krajiny Západného Balkánu a Východnej Európy. Minister Kubiš otvoril tému vstupu SR a ostatných NČK do Schengenu a eurozóny. 
	Francúzska strana vysoko pozitívne zhodnotila pôsobenie SR v BR OSN a vzájomnú spoluprácu oboch krajín, kde často dochádza k synergii pozícií na mnohé medzinárodné otázky. 
	Obe strany konštatovali vysokú kvalitu a významný pokrok v posilňovaní bilaterálnych vzťahov. Okrem prílevu zahraničných investícií a rastúcich obchodných vzťahov obe strany ocenili sprievodnú pridanú hodnotu rozvíjajúcej sa kultúrnej a vedeckej spolupráce medzi oboma krajinami, osobitne vo výučbe jazykov. V rámci európskeho roka kultúry (2008) vo FR bude podľa vyjadrenia francúzskych partnerov Slovensku ponúknutý priestor na prezentáciu svojej kultúry. Francúzska strana vyzdvihla neustále sa zlepšujúci obraz Slovenska vo Francúzsku. 
	Francúzska strana s uspokojením prijala potvrdenie kontinuity novej slovenskej vlády v európskej orientácii a dodržiavaní európskych princípov.   
Minister J. Kubiš vyjadril záujem o opätovnú návštevu francúzskych partnerov v SR. Zopakoval pozvanie pre francúzskeho prezidenta a premiéra na návštevu SR. Tlmočil záujem premiéra R. Fica o návštevu FR.